Pont Allenby

El pont Allenby (hebreu: גשר אלנבי, gesher Alenbi‎) o pont del Rei Hussein (àrab: جسر الملك حسين, jisr al-Malik Ḥusayn) és un pont sobre el riu Jordà, que connecta Jericó, a Cisjordània, amb Jordània. És el punt designat per a l'entrada i la sortida de palestins residents a Cisjordània per accedir al Regne de Jordània i Israel. El pont va ser originalment construït el 1918 pel general britànic Edmund Allenby sobre les restes d'un pont de l'era colonial otomana. Va ser destruït en l'operació Nit dels ponts per Palmah el 16 de juny de 1946. Va ser destruït de nou durant la guerra dels Sis Dies, per ser reemplaçat de forma provisional en 1968. Denominació Al pont se'l segueix coneixent com a «pont Allenby» entre els israelians, encara que els palestins l'anomenen «pont Al- Karamé» i els jordans «pont del rei Hussein». A finals dels anys 1990, després del Tractat de pau israelià-jordà, es va construir un nou pas amb paviment al costat del pas de fusta amb l'ajuda del govern del Japó. Terminal israeliana La banda del pont a Cisjordània és considerada pels israelians com un punt d'entrada a Israel i està controlada exclusivament per les autoritats israelianes. Les autoritats jordanes reconeixen el pont com un punt d'entrada internacional, però a diferència d'altres passos fronterers amb Israel, les autoritats jordanes no lliuren visats, per tant, els que volen entrar per primera vegada a Jordània no ho podran fer utilitzant aquest pas. Els palestins que vulguin viatjar a l'estranger han d'utilitzar aquest pas per sortir de l'Autoritat Nacional Palestina cap a Jordània, i utilitzar l'aeroport internacional Reina Alia a Amman per volar a l'estranger, ja que no se'ls sol permetre utilitzar l'aeroport internacional Ben Gurion al costat de Tel Aviv. Als ciutadans israelians no se'ls permet fer servir aquest pas. Els turistes que volen viatjar a Jordània han de tenir prèviament un visat jordà. Els que surten de Jordània pel pont Allenby poden tornar mostrant el visat de sortida. Els turistes i els habitants de l'Est de Jerusalem poden dirigir-se directament al terminal israelià, però els palestins de Cisjordània han de començar el viatge en un terminal especial a Jericó. Terminal jordana A la part jordana del pont hi havia una sucursal del Banc de Jordània per a l'intercanvi de divises. Història El 10 de març del 2014 Raed Zeiter, un jutge jordà, va ser assassinat a trets per soldats israelians en el pas fronterer del pont Allenby. Els soldats israelians implicats van afirmar que Zeiter havia intentat arrabassar-li una arma a un soldat i també els havia atacat amb un pal de metall, una versió que va ser refutada per un testimoni presencial que va parlar amb els mitjans de comunicació internacionals, així com per representants del govern de Jordània, entre altres. L'esdeveniment es va convertir en un incident internacional i Israel va emetre formalment una declaració de pesar. El matí del 8 de setembre de 2024, en el context de la guerra Israel-Gaza, un camioner jordà va dur a terme un tiroteig massiu al pont Allenby, matant tres guàrdies de seguretat israelians, entre ells, un colon israelià. Ocultant la seva arma, l'atacant es va acostar als treballadors israelians a la terminal i després va obrir foc, cosa que va provocar la mort de les tres víctimes. L'atacant va ser abatut a trets per les forces de seguretat israelianes. Galeria Referències Enllaços externs Un puente entre dos países en guerra. Allenby Border Terminal info.